
Συνάντηση Δημάρχου Κιλκίς με τους κορυφαίους Κιλκισιώτες αθλητές της σφυροβολίας και δισκοβολίας 
Τα χρυσά αγόρια της σφυροβολίας και δισκοβολίας, τον Γιάννη Κορακίδη και τον Δημήτρη Παυλίδη, δέχθηκε χθες στο γραφείο του ο Δήμαρχος Κιλκίς Δημήτρης Κυριακίδης μαζί με άλλους τέσσερις πολλά υποσχόμενους αθλητές στον κλασικό στίβο από την ομάδα του ‘’Αίαντα’’ Κιλκίς. 
Ο Δήμαρχος Κιλκίς συνεχάρη και διά ζώσης τους Κιλκισιώτες αθλητές, που με τις υψηλές επιδόσεις τους τιμούν τον τόπο και κάνουν υπερήφανους τους συμπολίτες μας, και εξέφρασε τις συγχαρητήριες ευχές του στον σφυροβόλο Απόστολο Τζαμτζή, στην αθλήτρια δισκοβολίας Βασιλική Σαμολαδά για την πολύ καλή εμφάνιση που πραγματοποίησαν στο παγκόσμιο πρωτάθλημα εφήβων – νεανίδων που διεξήχθη στο Όρεγκον των ΗΠΑ καθώς και τους αθλητές Παύλο Τζαμτζή και Βαγγέλη Παυλίδη, οι οποίοι κατετάγησαν στην τέταρτη θέση στην κατηγορία Κ23 στο άθλημα της σφυροβολίας και της δισκοβολίας αντίστοιχα.    
Ο Πρόεδρος του Αθλητικού Συλλόγου ‘’Αίας’’ Αναστάσιος Λουνής και ο ομοσπονδιακός προπονητής των αθλητών Αλέξανδρος Παυλίδης, που συνόδευαν τους αθλητές συζήτησαν με τον Δήμαρχο προτάσεις για τη διευκόλυνση των προπονήσεων των αθλητών. 
Ο Δήμαρχος Κιλκίς δεσμεύθηκε για την υλοποίηση προτάσεων που τέθηκαν και τόνισε ότι η Δημοτική Αρχή θα υποστηρίξει με υποδομές και ενισχυτικό αθλητικό εξοπλισμό την ομάδα του ‘’Αίαντα’’ ενώ ευχήθηκε στους νεαρούς αθλητές καλή πρόοδο στις σπουδές τους και πολλές ακόμη μεγάλες διακρίσεις στον κλασικό αθλητισμό.   
